ഇന്ത്യ വീണ്ടും കളി മറന്നു, കിവികള്ക്കെതിരെ കൂട്ടത്തകര്ച്ച ന്യൂസിലാന്ഡിന് 111 റണ്സ് വിജയലക്ഷ്യം ടി20 ലോകകപ്പിലെ രണ്ടാം മത്സരത്തിലും ഇന്ത്യക്ക് ബാറ്റിംഗ് തകര്ച്ച. ആദ്യം ബാറ്റ് ചെയ്ത ഇന്ത്യ നിശ്ചിത 20 ഓവറില് 7 വിക്കറ്റ് നഷ്ടത്തില് 110 റണ്സ് എടുത്തു. ടോസ് നേടിയ കിവീസ് നായകന് ഇന്ത്യയെ ബാറ്റിംഗിന് അയക്കുകയായിരുന്നു. സ്കോര് 48 എത്തിയപ്പോഴേക്കും ഇന്ത്യ ആദ്യ നാല് വിക്കറ്റുകള് നഷ്ടപ്പെട്ടിരുന്നു. ഇഷാന് കിഷനും കെ എല് രാഹുലുമാണ് ഇന്നിംഗ്സ് ഓപണ് ചെയ്തത്. സ്കോര് 11ല് നില്ക്കെ നാല് റണ്സെടുത്ത ഇഷാന് പുറത്തായി. സ്കോര് 35ല് 18 റണ്സെടുത്ത രാഹുലും സ്കോര് 40ല് 14 റണ്സെടുത്ത രോഹിതും പുറത്തായി. വിരാട് കോഹ്ലി 9 റണ്സിനും റിഷഭ് പന്ത് 12 റണ്സിനും വീണു സ്കോര് 94ല് നില്ക്കെ 23 റണ്സെടുത്ത ഹാര്ദിക് പാണ്ഡ്യയും പുറത്തായി. ഷാര്ദുല് താക്കൂര് വന്നതും പോയതും ഒന്നിച്ചായിരുന്നു. അവസാന രണ്ടോവറില് ജഡേജ നേടിയ ബൗണ്ടറികളാണ് ഇന്ത്യയെ കനത്ത നാണക്കേടില് നിന്നും രക്ഷിച്ചത്. ജഡേജ 19 പന്തില് ഒരു സിക്സും രണ്ട് ഫോറും സഹിതം 26 റണ്സുമായി പുറത്താകാതെ നിന്നു ന്യൂസിലാന്ഡിന് വേണ്ടി ട്രെന്ഡ് ബോള്ട്ട് മൂന്നും ഇഷ് സോധി രണ്ടും വിക്കറ്റുകള് വീഴ്ത്തി. ടിം സൗത്തി, ആദം മില്ന് എന്നിവര് ഓരോ വിക്കറ്റെടുത്തു.